Тюмен

Тюмѐн (на руски: Тюме́нь) е град в Русия, административен център на Тюменска област. Населението на града през 2016 година е 720 575 души. История Селището е основано през 1586 година като крепост и първоначално е било дом на 300 казаци и стрелци. Името Тюмен произлиза от тюркски и монголски и означава „десет хиляди“. От XVII век е важна транзитна точка на търговските пътища между Сибир и Китай. По онова време е и голям занаятчийски център. Развиват се коването, леярството, кожарството и производството на сапун. Към 1624 г. Тюмен вече има около 2000 жители. Към началото на XIX век градът вече е крупен производствен център, като най-развито е кожарството. През 40-те години на 19 век икономиката на Тюмен придобива още по-голямо значение с откриването на речното параходство. През 1838 г. там е построен първият сибирски параход. Прокарването на железопътната линия Екатеринбург – Тюмен през 1885 г. благоприятства допълнително икономическото развитие на града. През втората половина на XIX век в града се развиват корабостроенето, дърводобивът, риболовът и килимарството. Градът бързо става голям център на търговията в Сибир. От 1934 г. е административен център на Об-Иртишка област, а от 1944 г. – на Тюменска област. По време на Втората световна война градът се развива бурно поради евакуацията на предприятия от фронта към Сибир. Във военните години тялото на Владимир Ленин е евакуирано от Москва в Тюмен, като Тюменската държавна селскостопанска академия временно изпълнява функцията на негов мавзолей. След откриването на запаси на нефт и природен газ в Тюменска област през 60-те години на 20 век икономиката на града се ориентира главно към добива на тези природни ресурси. За улесняване на превоза им е открита железопътната линия Тюмен – Тоболск – Сургут – Нижневартовск през 1966 г. География Градът е разположен в Западен Сибир, на река Тура, приток на река Тобол. Намира се на 2144 километра от столицата Москва. Реката добива пълноводие по време на пролетните месеци, когато се топят ледовете. Градът е предпазен от дига, която възпира приливи до 8 m. Най-високият прилив е бил с височина от 9,15 m през 1979 г. Климат Градът е разположен в зона на умереноконтинентален климат, със студена зима и топло лято. Средната годишна температура е 2.2 °C. Население Мнозинството от жителите на Тюмен са руснаци (84,4%). Малцинствата са представени от татари (6,1%), украинци (1,7%), азербайджанци (1,1%), арменци (0,9%), немци (0,6%), казахи (0,5%), чуваши (0,5%) и др. Икономика По-голямата част от икономиката съставлява нефтопреработвателната промишленост. Благоприятното местоположение на града и свързаността му с автомобилни, железопътни, речни и въздушни линии го правят център за обслужване на нефтената промишленост в Сибир. Също така са развити машиностроенето, металургията и производството на електронни апарати. Транспорт Тюмен е железопътен възел на Транссибирската магистрала и речно пристанище на р. Тура. Има международно летище (Рошчино) и местно летище (Плеханово). Образование Висши учебни заведения: Тюменски държавен университет Тюменски държавен медицински университет Тюменски държавен индустриален университет Държавен аграрен университет на Северен Задурал Тюменско висше военно-инженерно командно училище Тюменски държавен институт на културата Побратимени градове Дацин, Китай (1993) Целе, Германия (1994) Хюстън, САЩ (1995) Личности Починали в Тюмен Малина Попиванова (1902 – 1954), югославска комунистка Източници